[pic] | COMISIA COMUNITĂȚILOR EUROPENE |

Bruxelles, 8.5.2008

COM(2008) 247 final

2008/0088 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 1782/2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori

(prezentată de Comisie)

EXPUNERE DE MOTIVE

1. Contextul propunerii

- Motivele și obiectivele propunerii

În conformitate cu articolul 138 din Regulamentul (CE) nr. 1782/2003 al Consiliului, pentru a se putea beneficia de plăți directe, un animal trebuie să fie identificat și înregistrat conform dispozițiilor din Regulamentul (CE) nr. 1760/2000. În conformitate cu articolul 7 alineatul (1) a doua liniuță din Regulamentul (CE) nr. 1760/2000, deținătorii de animale au obligația de a semnala autorității competente toate deplasările către sau dinspre exploatație, precum și toate nașterile și decesele animalelor din exploatație, precizând data acestora, într-un interval stabilit de statul membru și cuprins între 3 și 7 zile de la data evenimentului respectiv.

Scopul prezentei propuneri este de a clarifica domeniul de aplicare al dispozițiilor stabilind obligația de identificare și înregistrare a animalelor în vederea acordării plaților pentru carne de vită și mânzat, prin modificarea articolului 138 din Regulamentul (CE) nr. 1782/2003. Ca rezultat al modificării propuse, un animal ar fi considerat drept eligibil pentru plăți, în cazul în care obligațiile de semnalare prevăzute la articolul 7 alineatul (1) a doua liniuță din Regulamentul (CE) nr. 1760/2000 vor fi fost îndeplinite cel târziu la data începerii perioadei de deținere a animalului.

Domeniul de aplicare al prezentei modificări se limitează la stabilirea eligibilității pentru plăți. Această modificare nu afectează trasabilitatea animalelor, agricultorii având în continuare obligația de a respecta toate cerințele de identificare și înregistrare stabilite în Regulamentul (CE) nr. 1760/2000.

Deoarece perioada de referință stabilită pentru gestiunea plăților în cauză este anul calendaristic, prezenta modificare ar trebui să fie aplicabilă de la 1 ianuarie 2008 pentru a include toate plățile respective pe tot parcursul anului calendaristic 2008.

- Contextul general

Articolul 68 din Regulamentul (CE) nr. 1782/2003 prevede ca, în cazul plăților pentru carnea de vită și mânzat, plățile suplimentare către agricultori efectuate de statele membre să fie acordate în condițiile stabilite în titlul IV capitolul 12 din respectivul regulament. Articolul 138 din același regulament prevede ca, pentru a se putea beneficia de plățile directe prevăzute în titlul IV capitolul 12 un animal trebuie să fie identificat și înregistrat în conformitate cu Regulamentul (CE) nr. 1760/2000. Articolul 7 alineatul (1) a doua liniuță din Regulamentul (CE) nr. 1760/2000 prevede că deținătorii de animale au obligația de a semnala autorității competente toate deplasările către sau dinspre exploatație, precum și toate nașterile și decesele animalelor din exploatație, precizând data acestora, într-un interval stabilit de statul membru și cuprins între 3 și 7 zile de la data evenimentului respectiv.

Simplul fapt că, în termenul prevăzut de Regulamentul (CE) nr. 1760/2000, nu s-a semnalat autorităților competente data deplasării sau a nașterii / morții unui animal nu ar trebui să constituie în mod automat un motiv de ineligibilitate pentru a beneficia de plăți. În scopul acordării plăților în temeiul titlului IV capitolul 12 din Regulamentul (CE) nr. 1782/2003, momentul corespunzător pentru a verifica faptul că animalul în cauză este într-adevăr identificat și înregistrat este considerat ca fiind începutul perioadei de deținere a animalului.

Această chestiune prezintă interes major pentru statele membre în care plățile pentru carnea de vită și mânzat rămân complet sau parțial cuplate, în conformitate cu articolul 68 din Regulamentul (CE) nr. 1782/2003. Aceste state membre nu știu exact în ce temei să acorde avansul pentru plățile pe care trebuie să le efectueze începând cu 16 octombrie 2008. Ar trebui eliminat riscul ca agricultorii să fie tratați diferit în statele membre sau să fie împiedicați să primească plăți în astfel de circumstanțe.

- Dispoziții în vigoare în domeniul propunerii

Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001.

Regulamentul (CE) nr. 1760/2000 al Consiliului și al Parlamentului European din 17 iulie 2000 de stabilire a unui sistem de identificare și înregistrare a bovinelor și privind etichetarea cărnii de vită și mânzat și a produselor din carne de vită și mânzat și de abrogare a Regulamentului (CE) nr. 820/97 al Consiliului.

- Coerența cu celelalte politici și obiective ale Uniunii

Nu este cazul.

2. Consultarea păr țILOR INTERESATE șI EVALUAREA IMPACTULUI

- Consultarea părților interesate

- Ob ținerea și utilizarea expertizei

Nu au fost necesare consultarea părților interesate sau recurgerea la expertiză externă.

- Evaluarea impactului

Nu este cazul.

3. Elemente juridice ale propunerii

- Rezumatul acțiunii propuse

Scopul propunerii este de a clarifica domeniul de aplicare al dispozițiilor stabilind obligația de identificare și înregistrare a animalelor în vederea acordării plăților pentru carne de vită și mânzat, prin modificarea articolului 138 din Regulamentul (CE) nr. 1782/2003. Ca rezultat al modificării propuse, un animal ar fi considerat drept eligibil pentru plăți, în cazul în care obligațiile de semnalare prevăzute la articolul 7 alineatul (1) a doua liniuță din Regulamentul (CE) nr. 1760/2000 vor fi fost îndeplinite cel târziu la data începerii perioadei de deținere a animalului, fără a se aduce atingere obligațiilor de identificare și înregistrare. Mai mult, deoarece perioada de referință stabilită pentru gestiunea plăților în cauză este anul calendaristic, prezenta modificare ar trebui să fie aplicabilă de la 1 ianuarie 2008 pentru a include toate plățile respective pe tot parcursul anului calendaristic 2008.

- Temeiul juridic

Articolul 37 alineatul (2) din Tratatul de instituire a Comunității Europene.

- Principiul subsidiarității

Propunerea intră în sfera competenței exclusive a Comunității. Prin urmare, principiul subsidiarității nu se aplică.

- Principiul proporționalității

Propunerea respectă principiul proporționalității.

- Alegerea instrumentelor

Instrumentul propus: regulament al Consiliului.

Alte mijloace nu ar fi potrivite, deoarece: un regulament trebuie modificat printr-un alt regulament.

4. Implica țII BUGETARE

Această măsură nu presupune cheltuieli suplimentare pentru Comunitate. Finanțarea măsurii în cauză a fost prevăzută în fișa financiară aferentă propunerii Comisiei pentru reforma PAC, COM(2003) 23 final.

5. Informa țII SUPLIMENTARE

- Simplificare

Nu este cazul.

2008/0088 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 1782/2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori

CONSILIUL UNIUNII EUROPENE,

având în vedere Tratatul de instituire a Comunității Europene și, în special, articolul 37,

având în vedere propunerea Comisiei[1],

având în vedere avizul Parlamentului European[2],

întrucât:

1. Articolul 68 din Regulamentul (CE) nr. 1782/2003 al Consiliului[3] prevede ca, în cazul plăților pentru carnea de vită și mânzat, plățile suplimentare către agricultori efectuate de statele membre să fie acordate în condițiile stabilite în titlul IV capitolul 12 din respectivul regulament.

2. Articolul 138 din Regulamentul (CE) nr. 1782/2003 prevede ca, pentru a se putea beneficia de plățile directe prevăzute în titlul IV capitolul 12 un animal trebuie să fie identificat și înregistrat conform dispozițiilor din Regulamentul (CE) nr. 1760/2000 al Parlamentului European și al Consiliului din 17 iulie 2000 de stabilire a unui sistem de identificare și înregistrare a bovinelor și privind etichetarea cărnii de vită și mânzat și a produselor din carne de vită și mânzat și de abrogare a Regulamentului (CE) nr. 820/97 al Consiliului[4].

3. Articolul 7 alineatul (1) a doua liniuță din Regulamentul (CE) nr. 1760/2000 prevede că deținătorii de animale au obligația de a semnala autorității competente toate deplasările către sau dinspre exploatație, precum și toate nașterile și decesele animalelor din exploatație, precizând data acestora, într-un interval stabilit de statul membru și cuprins între 3 și 7 zile de la data evenimentului respectiv.

4. Domeniul de aplicare al obligației stabilite la articolul 138 din Regulamentul (CE) nr. 1782/2003 trebuie însă clarificat. Simplul fapt că, în termenul prevăzut de articolul 7 alineatul (1) liniuța a doua din Regulamentul (CE) nr. 1760/2000, nu s-a semnalat autorităților competente data nașterii, morții sau a deplasării unui animal, nu ar trebui să constituie în mod automat un motiv de anulare a eligibilității pentru plăți. În scopul acordării plăților în temeiul titlului IV capitolul 12 din Regulamentul (CE) nr. 1782/2003, momentul corespunzător pentru a verifica faptul că animalul în cauză este într-adevăr identificat și înregistrat este considerat ca fiind începutul perioadei de deținere a animalului.

5. În consecință, textul articolului 138 din Regulamentul (CE) nr. 1782/2003 trebuie modificat corespunzător.

6. Domeniul de aplicare al prezentei modificări se limitează la stabilirea eligibilității pentru plăți. Această modificare nu afectează trasabilitatea animalelor, agricultorii având în continuare obligația de a respecta toate cerințele stabilite în Regulamentul (CE) nr. 1760/2000.

7. Obligația prevăzută la articolul 138 din Regulamentul (CE) nr. 1782/2003 ar trebui aplicată tuturor plăților efectuate în temeiul titlului IV capitolul 12 din respectivul regulament. Deoarece perioada de referință stabilită pentru gestiunea plăților respective este anul calendaristic, prezenta modificare ar trebui să se aplice de la 1 ianuarie 2008 pentru a include toate plățile în cauză pe tot parcursul anului calendaristic 2008,

ADOPTĂ PREZENTUL REGULAMENT:

Articolul 1

La articolul 138 din Regulamentul (CE) nr. 1782/2003 se adaugă următorul paragraf:

„Cu toate acestea, un animal este considerat eligibil pentru plăți cu condiția ca informațiile prevăzute la articolul 7 alineatul (1) a doua liniuță din Regulamentul 1760/2000 să fi fost semnalate autorității competente la data începerii perioadei de deținere a animalului.”

Articolul 2

Prezentul regulament intră în vigoare la data publicării în Jurnalul Oficial al Uniunii Europene .

Prezentul regulament se aplică de la 1 ianuarie 2008.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Consiliu

Președintele

[1] JO C …, …, p. ….

[2] JO C …, …, p. ….

[3] JO L 270, 21.10.2003, p. 1. Regulament modificat ultima dată prin Regulamentul (CE) nr. 146/2008 (JO L 46, 21.2.2008, p. 1).

[4] JO L 204, 11.8.2000, p. 1. Regulament modificat ultima dată prin Regulamentul (CE) nr. 1791/2006 (JO L 363, 20.12.2006, p. 1).